Въпроси и отговори

**Могат ли частни нефинансови компании да участват като фонд мениджъри на финансови инструменти?**

Участници в процедурите на ФМФИБ за избор на фонд мениджъри на финансови инструменти (ФИ) могат да бъдат лица, които отговарят на специфичните критерии за подбор на финансовите посредници, заложени в техническата спецификация за всеки отделен финансов инструмент.

В момента се провеждат пазарни консултации за финансов инструмент „Микрокредитиране със споделен риск“, като индикативната техническа спецификация за инструмента, включително информацията относно критериите за подбор на финансовите посредници, е публикувана на Интернет страница на ФМФИБ: http://www.fmfib.bg/bg/instruments.

В Приложение 1 към спецификацията на този ФИ е посочено, че потенциалният посредник следва да бъде търговска банка или финансова институция съгласно чл. 3а от Закона за кредитните институции, включително лизингова компания и микрофинансираща институция или обединение, в което поне един от участниците е такава институция.

**Защо има два срока : във въпросника пише 29 Август 2016г., а в Техническата спецификация пише до 20 Септември 2016г. ?**

Предложения и коментари по проекта на техническа спецификация могат да се изпращат в срок до 20 септември 2016 г. (включително) на следната електронна поща: MicrofinOPHRD@fmfib.bg. Във въпросника за провеждане на пазарни консултации също е уточнено, че крайният срок за изпращането му е 20 септември 2016 г. (включително).

**Какви са критериите към крайните получатели за кандидатстване за микрофинансиране?**

Критериите за допустимост към крайните получатели са описани на стр. 17-19 в проекта на техническа спецификация за ФИ „Микрокредитиране със споделен риск“, публикувана на Интернет страница на ФМФИБ: http://www.fmfib.bg/bg/instruments.

Крайните получатели ще могат да кандидатстват за финансиране пред финансовите посредници (банки, лизингови компании, микрофинансиращи институции и др.), които ще бъдат избрани от ФМФИБ чрез тръжна процедура по реда на ЗОП.

Списъкът с избраните след тръжната процедура финансови посредници ще бъде публикуван на сайта на ФМФИБ.

**Предлага ли ФМФИБ консултация и подробна информация за крайните получатели?**

В рамките на пазарните консултации за подготовка на процедурата за избор на финансови посредници не се предвиждат срещи за консултации и/или предоставяне на информация на крайни получатели. Потенциалните крайни получатели ще имат възможност да получат подробна информация за предлаганите финансови продукти и изискванията за кандидатстване от финансовите посредници, които ще бъдат избрани от ФМФИБ.

**Могат ли крайни получатели да кандидатстват за микрофинансиране в сектор „Земеделие“ / производство на селскостопански продукти?**

В Приложение 4 „Допустимост на дейности за финансиране с Микрокредити“ от проекта на техническата спецификация е посочено, че в рамките на конкретния финансов инструмент не е допустимо предоставянето на подкрепа за дейности в областта на първичното производство на селскостопански продукти.

В допълнение, чрез Микрокредити, предоставени от този конкретен ФИ не следва да се финансират и дейности, свързани с преработката и търговията на тези продукти, ако са свързани с първата им продажба на прекупвачи и преработвателни (например жътвата, прибирането и вършитбата на зърнени храни или опаковането на яйца и др.). Приложимите ограничения са подобно описани в чл.1 на Регламент (ЕС) 1407/2013.

Ако Крайният получател работи освен в областта на първичното производство на селскостопански продукти, така и в някои от допустимите сектори или дейности съгласно Регламент (ЕС) № 1407/2013, тогава би могъл да ползва заеми по финансовия инструмент само за тези сектори/ дейности, при условие, че за тях се води отделна счетоводна отчетност, която да гарантира разделение на дейностите или разграничаване на разходите, както и че дейностите в изключените сектори не се ползват от помощ de minimis (не се финансират с предоставения заем).

**Финансовите инструменти стимулират ли инициативите на частните юридически лица за техни проекти генериращи приходи със способност за възвращаемост в рамките на 36 месеца. В нашият става въпрос за наш проект без аналог в ЕС,а именно за „Многофунционална автоматизирана инсталация за динамично,аеробно компостиране на многокомпонентни биосмеси в затворени системи с непрекъснат (24/365) режим на работа с опция за мобилни изпълнения за продукт (биокомпост) приложим в земеделските почви с качество отговарящо на изискванията на Наредба приета с ПМС №235 от 15.10.2013.**

Моля да имате предвид, че към момента се провеждат пазарни консултации за финансов инструмент „Микрокредитиране със споделен риск“ по Оперативна програма „Развитие на човешките ресурси" 2014-2020 г. Допустимите дейности за финансиране с този инструмент са посочени в Приложение 4 на индикативната техническа спецификация, публикувана на електронната страница на ФМФИБ ЕАД: (http://www.fmfib.bg/bg/instruments).

При стартиране на процеса на избор на финансови посредници за изпълнение на финансови инструменти по Оперативна програма „Околна среда“ 2014-2020 г., информацията за тях, включително и допустимите за финансиране дейности ще бъдат своевременно публикувани на електронната страница на ФМФИБ ЕАД.

**Бихте ли ме информирали до кога се очаква да бъдат избрани финансовите посредници ?**

В Приложение 3 от публикуваната индикативна техническа спецификация е представен индикативен график, който предвижда обявяване на процедурата за избор на финансови посредници през месец октомври-ноември 2016 г. Очаква се процедурата за избор да приключи в началото на 2017 г., след осъществяване на съответните действия по реда и в сроковете, регламентирани в Закона за обществените поръчки.

**Ориентировъчно от кога до кога ще бъде времевият прозорец на програмата?**

В раздел III, на стр. 7 от публикувана индикативна техническа спецификация е предоставена информация относно периодите на допустимост и инвестиране, приложими към финансовия инструмент „Микрокредитиране със споделяне на риска“ по Оперативна програма „Развитие на човешките ресурси“ 2014-2020 г.

Кандидатстването за подкрепа чрез финансовия инструмент „Микрокредитиране със споделяне на риска“ може да стартира незабавно след избора на финансов/и посредник/ци. (моля виж отговор на въпрос 2).

Индикативният период на инвестиране е 31 декември 2021 г., като по преценка на ФМФИБ ЕАД, периодът за инвестиране може да бъде удължаван, най-късно до изтичане на периода на допустимост на средствата от Оперативна програма „Развитие на човешките ресурси“ 2014-2020 г., тоест до 31 декември 2023 г.

**Как ще стоят нещата с обезпеченията по заемите, защото в подобните проекти до момента посредниците имат не малки изисквания за обезпечение или поръчител?**

В раздел IV, на стр. 19 от публикувана индикативна техническа спецификация е посочено, че структурата на обезпеченията се определя според кредитната политика на съответния финансов посредник.

Обезпеченията и условията по тях следва да отразяват благоприятните условия на финансирането и поделянето на риска по заема с приноса от Оперативна програма „Развитие на човешките ресурси“ 2014-2020 г.

**Кога може да се очаква стартиране на процедурата за микрокредитиране (прием на документи, окончателна документация и др.)?**

В Приложение 3 от публикуваната индикативна техническа спецификация е представен индикативен график, който предвижда обявяване на процедурата за избор на финансови посредници в периода октомври-ноември 2016 г. Очаква се процедурата за избор да приключи в началото на 2017 г., след осъществяване на съответните действия по реда и в сроковете, регламентирани в Закона за обществените поръчки.

**Допустимо ли е да кандидатства лице, което има две фирми, които не съществуват на пазара от повече от 24 месеца ?**

Съдържанието на Индикативната техническа спецификация, включително и по отношение на Допустими крайни получатели са в процес на прецизиране и/ или преразглеждане в резултат на проведените Пазарни консултации за финансов инструмент „Микрокредитиране със споделен риск“. Окончателните условия по процедурата ще бъдат публикувани на електронната страница на ФМФИБ съгласно изискванията, заложени в Закона за обществените поръчки при стартиране на процедурата по избор на финансови посредници.